2018/0232 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 294, параграф 6 от Договора за функционирането на Европейския съюз

относно

позицията на Съвета във връзка с приемането на Регламент за създаване на програма „Митници“ за сътрудничество в областта на митниците

1. Контекст

|  |  |
| --- | --- |
| Дата на предаване на предложението на Европейския парламент и на Съвета (документ COM(2018) 442 final – 2018/0232 (COD): | 8 юни 2018 г. |
| Дата на становището на Европейския икономически и социален комитет: | 17 октомври 2018 г. |
| Дата на позицията на Европейския парламент на първо четене: | 16 април 2019 г. |
| Дата на предаване на измененото предложение: | N/A |
| Дата на приемане на позицията на Съвета: | 1 март 2021 г. |

2. Цел на предложението на Комисията

Митниците спомагат за опазването на финансовите интереси на Съюза и държавите членки. Освен това в ролята си на пазители на външните граници на ЕС по отношение на стоковите потоци митниците защитават обществеността от терористични, здравни, екологични и други заплахи. От 2016 г. Митническият кодекс на Съюза (МКС) представлява новата правна уредба в областта на митниците. Главните цели на МКС са да се сложи край на процедурите с използване на хартиени носители и да се осъществи цифровизация на взаимодействията между търговците и митниците. Цялостното прилагане на МКС може да се постигне единствено чрез усилено оперативно сътрудничество между митническите администрации на държавите членки, между тях и други органи, както и с търговците и други трети страни.

По предложената програма, която ще замени програма „Митници 2020“, ще се оказва подкрепа за сътрудничеството в областта на митниците.

Митническото сътрудничество и изграждането на капацитет ще бъдат групирани въз основа на дейности по създаване на работни връзки между хората и развиване на компетентностите им, от една страна, и дейности по изграждане на информационнотехнологичния (ИТ) капацитет, от друга страна. Чрез първата група дейности ще се рационализира обменът на добри практики и оперативни знания между държавите членки и другите държави, участващи в програмата, като особено ще се наблегне върху структурираната съвместна работа въз основа на проекти, която дава възможност за дълбоки и цялостни форми на сътрудничество между участващите държави. По този начин ще бъде прокаран пътят за по-нататъшното развитие на митническия съюз. Чрез втората група дейности ще се даде възможност по програмата да бъдат финансирани взаимосвързаните митнически ИТ системи, в т.ч. цифровизацията на взаимодействията между търговците и митниците, както и подсилено управление на риска. Това ще позволи на митническите администрации в Съюза да се превърнат в изцяло „електронни“ администрации и ще бъде в подкрепа на решимостта на Комисията „Фон дер Лайен“ да изведе митническия съюз на следващото равнище.

3. Коментари относно позицията на Съвета

Позицията на Съвета, приета на първо четене, отразява изцяло споразумението, постигнато на тристранната среща между Европейския парламент, Съвета и Комисията, приключила на 15 декември 2020 г. Сред основните точки на споразумението са следните:

* приемане на работната програма чрез акт за изпълнение, като се добавят редица елементи, които да бъдат включени в нея. Повечето от тези елементи вече са задължителни в съответствие с Регламент (ЕС, Евратом) № 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза[[1]](#footnote-1);
* заличаване от текста на Регламента на всички позовавания на Многогодишния стратегически план за митниците (МГСП-М), без да се отменя Решение № 70/2008/ЕО на Европейския парламент и на Съвета от 15 януари 2008 г. относно безкнижна среда в митниците и търговията (предишното Решение за електронните митници);
* ново задължение за Комисията да публикува и редовно да актуализира ориентировъчен списък на европейските електронни системи, финансирани по програмата;
* доклад, който да бъде изготвен от Комисията във връзка с делегирането на правомощия;
* продължителността на програмата е от 1 януари 2021 г. до 31 декември 2027 г.;
* Регламентът влиза в сила в деня на публикуването му и се прилага от 1 януари 2021 г.

Комисията подкрепя споразумението, постигнато на тристранната среща, което проправя пътя за бързо приемане на новата програма. Програмата ще спомогне за изграждането на съвременен митнически съюз, в основата на който са интересите на предприятията и гражданите. Комисията изразява отново своята загриженост във връзка със заличаването на член 12 и липсата на отмяна на Решение № 70/2008/ЕО. Ето защо тя прави посоченото в точка 5 по-долу изявление по този въпрос, което да придружи окончателното приемане:

4. Заключение

Комисията приема позицията на Съвета, която напълно отразява споразумението, постигнато от съзаконодателите на 15 декември 2020 г.

5. Приложение: Изявление на Комисията

„В своето предложение за Регламент на Европейския парламент и на Съвета за създаване на програма „Митници“ за сътрудничество в областта на митниците Комисията предложи да се замени и отмени Решение № 70/2008/ЕО на Европейския парламент и на Съвета от 15 януари 2008 г. относно безкнижна среда в митниците и търговията (предишното Решение за електронните митници). Решение № 70/2008/ЕО служи като правно основание за Многогодишния стратегически план за митниците (МГСП-М). Комисията предложи това правно основание да се съдържа в член 12 от Регламента вместо в Решение № 70/2008/ЕО. В името на компромиса Комисията не възразява срещу заличаването на позоваванията на МГСП-М от Регламента и срещу липсата на отмяна на Решение № 70/2008/ЕО. Комисията изразява съжаление, че по този начин тя не може да изпълни изцяло своите ангажиментите по програмата за по-добро регулиране.“

1. ОВ L 193, 30.7.2018 г., стр. 1. [↑](#footnote-ref-1)